晉王大令保母帖
作者：王沂孫
朝代：宋

paragraphs: 脫落黄祊帖，按辭大令書。
稍作蘭亭面，七美諒非虛。
或訝缺勿毀，或疑集悲夫。
考真固云癖，訂僞亦以愚。
第觀竁中藏，清玩唯研壺。
晉人擅風流，宜與後世殊。
所惜尚言數，卜年八百餘。
貞石久且泐，雙松當幾枯。
片磗曷未化，逮茲厄耕鋤。
方其內幽鐫，要以托荒墟。
孰知坐此故，反能誤意如。
傳世豈所幸，況遭孽韓汙。
辨端更爲累，但資文字娛。
陶土或若此，何爲殉玉魚。